
פרק א'
1. באיזו תקופה הייתה מגילת רות ?
ת. בתקופת השופטים. השופטים היו מנהיגי הדור והם שפטו את העם. באותה  תקופה שפט אבצן שבע שנים. בגמרא מובא ש-אבצן הוא בועז.
2. מדוע היה רעב בארץ ?
ת. באותו דור' היהודים עבדו עבודה זרה וחטאו לה', ולא היה כוח בידי השופטים לכפות עליהם שיחדלו מלחטוא.
3. "וילך איש" מי היה האיש ?
ת. אלימלך.
4. מי היה אלימלך ?
ת. אלימלך היה עשיר גדול וממנהיגי הדור.
5. מדוע אלימלך יצא מבית לחם ?
ת. מפני שבאו לביתו הרבה עניים לבקש אוכל, ולא רצה לפרנס את כולם.
6. להיכן הלך לגור ?
ת. לשדי מואב, שם לא היו עניים ולא הייתה בצורת.
7. עם מי הלך אלימלך ?
ת. עם אשתו נעמי, ושני בניו מחלון וכליון.
8. מה הפירוש "אפרתים" ?
ת. חשובים.
9. מה קרה לאלימלך ?
ת. ה' כעס עליו על שעזב את הארץ ולא עזר לעניים והמית אותו.
10. "וימת אלימלך איש נעמי" מדוע נאמר איש נעמי ?
ת. מפני שנעמי לא רצתה לצאת מהארץ, היא עשתה רצון בעלה אלימלך לכן לא נענשה.
11. מה עשו מחלון וכליון לאחר מות אביהם ?
ת. נשאו נשים מואביות.
12. מדוע מחלון וכליון לא גיירו את הנשים שלהם ?
ת. ה' ציווה שלא לקבל גרים מהעמונים והמואביים, חז"ל דרשו עמוני ולא מואבית, בזמן שמחלון וכליון נשאו את המואביות עדיין לא נפסקה הלכה זו, לכן לא ידעו שמותר לגיירם.
13. את מי נשאו מחלון וכליון ?
ת. מחלון נשא את רות, וכליון נשא את ערפה.
14. מי הייתה רות ?
ת. ביתו של עגלון מלך מואב.
15. כמה זמן היו מחלון וכליון במואב ?
ת. כעשר שנים, ולא נולדו להם ילדים.
16. מה קרה למחלון וכליון ?
ת. ה' העניש אותם על שנשאו נשים נוכריות, בתחילה הפסיד את ממונם, אח"כ את מקניהם, וכשראה שאינם חוזרים בתשובה - המיתם.
17. מה החליטה נעמי לעשות לאחר מיתת בניה ?
ת. נעמי ששמעה מהסוחרים שהבצורת הסתיימה, וגדלה תבואה בא"י, החליטה לחזור.
18. מדוע ערפה ורות הלכו עם נעמי ?
ת. ערפה ורות נקשרו אל נעמי ואל דתה.
19. כיצד שכנעה נעמי את ערפה ורות לחזור לארצם בפעם הראשונה ?
ת. נעמי אמרה להם שאין להן סיבה לבוא איתה מפני שאין לה ילדים שהם יוכלו לישא אותם, וגם אם היא תלד עוד בנים, הן לא יחכו עד שהם יגדלו לישא אותם.
20. האם הן השתכנעו ?
ת. ערפה בכתה ונפרדה מנעמי, ורות לא רצתה לעזבה.
21. כיצד ניסתה נעמי לשכנע את רות לחזור ביחד עם ערפה לארצה ?
ת. נעמי אמרה לרות שהעם היהודי מחויב בהרבה מצוות וחוקים שקשה לגויי לקיימן, תחום שבת, איסור ייחוד, עבודה זרה, ארבע מיתות בי"ד.
22. האם רות השתכנעה ?
ת. לא, רות ענתה לנעמי שהיא לא חוששת מלקיים את המצוות ואמרה לה:
"באשר תלכי אלך" – לא אצא בהליכה מתחום שבת.
"באשר תליני אלין" – לא אתייחד עם איש שאינו אישי.
"עמך עמי" – אקיים את כל המצוות שעמך קיבל בהר סיני.
"אלוהיך אלוהי" – אעבוד רק את הקב"ה.
"באשר תמותי אמות" – אני מקבלת עלי את המיתות שבי"ד יפסוק.
23. במה היו עסוקים אנשי בית לחם בשעה שחזרו נעמי ורות ?
ת. בלוויה של אשתו של בועז.
24. מדוע האנשים התפלאו כשראו את נעמי ?
ת. אנשי בית לחם היו רגילים לראות את נעמי לבושה בבגדים מפוארים ונוסעת במרכבות מפוארות, ועכשיו הם רואים אותה לבושה בבגדים פשוטים ועלובים כמו ענייה.
25. מה אמרה נעמי לאנשים שראו אותה ?
ת. אל תקראו לי "נעמי" שמשמעו אישה שנעים לה, אלא תקראו לי "מרא" כלומר אישה שמר לה, שכן בעלי ובני מתו, איבדו את נכסיהם, ואנוכי נשארתי בודדה וענייה.
26. באיזו תקופה חזרו נעמי ורות לא"י ?
ת. בקצירת העומר לפני חג הפסח.






פרק ב'
27. מי היה בועז ?
ת. איש נכבד, עשיר, ובעל השפעה, אחיין של אלימלך.
28. להיכן הלכה רות כדי להביא אוכל ?
ת. לשדה, לאסוף לקט, שכחה, ופאה.
29. מדוע נעמי לא הלכה איתה ?
ת. משום שהתביישה מאוד, שהרי הייתה מעשירי הארץ ועכשיו צריכה ללקט חיטים כשאר העניים.
30. לאיזו שדה הגיעה רות ?
ת. לשדה של בועז.
31. כיצד בועז התנהג לקוצרים ?
ת. התנהג אליהם בצורה יפה, בכל בוקר היה מברך אותם "ה' עימכם" הם היו עונים לו "יברכך ה'".
32. מה שאל בועז את נערו ?
ת. מי זאת הנערה שבאה ללקט חיטים.
33. מדוע בועז שאל על רות הרי אין דרכו לשאול בנערות ?
ת. בועז ראה ב-רות שני דברים:
א) מלקטת בדיוק לפי ההלכה.
ב) מלקטת בצניעות, כמו כן ראה שהיא מואבייה לפי הלבוש, לכן שאל עליה.
34. כיצד ידעה רות את הילכות לקיטה ?
ת. נעמי לימדה אותה.
35. מה ענה הנער לבועז ?
ת. "זאת רות, נערה מואבייה שעזבה את כל מה שהיה לה ובאה ביחד עם נעמי לא"י, בכל בוקר היא מבקשת ממני רשות ללקוט, כדי שיהיה לה ולנעמי מה לאכול".
36. מה אמר בועז לרות ?
ת. "אל תלכי לשדה אחרת כיון ששם לא התייחסו אלייך יפה כמו אצלי, את יכלה לקחת כמה חיטים שאת צריכה ולא רק לקט שכחה ופאה, את יכלה להשתמש במים של הנערות, והם ישמשו לך לחברה".
37. מה שואלת רות את בועז ?
ת. רות השתחווה לבועז שאלה אותו מדוע הוא עוזר לה כ"כ הרי היא מואבייה.
38. מה בועז עונה לה ?
ת. בועז עונה לה שהוא שמע שהיא עזבה את כל מה שיש לה והלכה אחרי נעמי, לכן הוא רוצה לעזור לה.
39. "הוגד הוגד לי" מדוע נאמר פעמיים "הוגד" ?
ת. בועז שמע על גדלותה של רות פעמיים - בבית ובשדה.
40. מה בועז נתן לרות ?
ת. לחם קלוי, היא אכלה מהלחם והשאירה לנעמי.
41. מה סיפרה נעמי לרות כשחזרה מהשדה ?
ת. רות אמרה לנעמי שהיא הייתה בשדה של אדם בשם בועז, והוא עזר לה. נעמי סיפרה לה שבועז אחיין של אלימלך בעלה.

פרק ג'
42. באיזה עניין דאגה נעמי לרות ?
ת. נעמי רצתה שרות תגיע אל המנוחה, ושיהיה לה טוב, לכן רצתה שרות תתחתן.
43. מה הציעה נעמי לרות ? 
ת. ללכת לשדה של בועז בלילה לרמוז לו על ייבום.
44. מדוע בועז נשאר באותו לילה בשדה ?
ת. כיוון שבאותו לילה היו דשים וזורים את התבואה, כלומר -מפרידים את הגרעינים מהשיבולים, בועז נשאר בשדה כדי לשמור על התבואה שלא תיגנב, שכך יותר קל לגנבם.
45. מהו "גורן" ?
ת. מקום אסיפת התבואה.
46. מהו "ייבום" ?
ת. אדם שנפטר ללא ילדים, אחיו מצווה לישא את אשתו ולהקים שם לאחיו, אם אינו מעוניין לישא אותה, צריך לקיים מצוות חליצה.
47. כיצד בועז קשור למצוות ייבום ?
ת. בזמן המגילה נהגו שלא רק האח מייבם את אשת המת אלא כל קרוב יכול לייבם ולהקים שם וזכר למת, בועז היה אחיין של אלימלך, לכן הוא יכל לייבם את רות, ולהקים שם למחלון.
48. כיצד נעמי ציוותה את רות לרמוז לבועז על ייבום ?
ת. נעמי אמרה לרות ללכת לשדה של בועז בלילה, לחכות שהוא יאכל ויירדם, ואז להסיר את הכיסוי מרגליו, לרמוז לו שמי שלא מייבם חולצים את נעלו.
49. האם רות הסכימה לציווי ?
ת. רות לא שאלה שאלות, ולמרות שהיה נראה לה מוזר לעשות מעשה כזה, היא סמכה על נעמי ושמעה לציוויה.
50. כיצד הגיב בועז כשראה את רות ?
ת. בועז נבהל לראות את רות בשדה באמצע הלילה.
51. מה ענתה רות לבועז כששאל אותה מה מעשיה בשדה ?
ת. רות אמרה לבועז שהיא רוצה שהוא יישא אותה לאישה להקים שם וזכר למחלון. 
52. מה ענה לה בועז ?
ת. בועז ענה לה: "אני מעריך אותך עכשיו יותר. מכיוון שאת יכלה להתחתן עם אדם הרבה יותר צעיר ממני, שהרי את יפת תואר ואנשים יהיו שמחים לשאתך. ובכל זאת את מעדיפה להתחתן איתי כדי להקים שם לבעלך מחלון. וזה ראוי להערצה".
53. בן כמה היו רות ובועז ?
ת. רות בת ארבעים. בועז בן שמונים.
54. האם בועז הסכים לשאת אותה ?
ת. בועז רצה לשאת את רות, אך הסביר לה שיש גואל יותר קרוב ממנו והא קודם לו לשאת אותה' לכן הוא צריך לשאול אותו אם הוא רוצה לישא אותך, אם הוא לא ירצה אני יישא אותך.
55. מי היה אותו גואל ?
ת. "טוב" – אחיו של אלימלך. טוב היה יותר קרוב לרות מבועז משום שבועז היה אחיין של אלימלך.
56. מה ציווה בועז את רות ?
ת. להישאר בשדה באותו לילה ולא לזוז, שחשש מהשודדים.
57. "חי ה'" מדוע בועז הוצרך להישבע לרות ?
ת. רות אמרה לשאול "אתה דוחה אותי בדברים?", לכן בועז נשבע לה "חי ה' " להראות לה שהוא רציני שהוא ישאנה אם טוב לא ירצה בה.
58. מדוע רות קמה מוקדם בבוקר ?
ת. בועז ביקש ממנה לקום מוקדם לצאת מהשדה כשאף אחר לא רואה, בועז חשש שאם אנשים יראו את רות איתו, יחשדו בו .
59. מה בועז נתן לרות לפני חזרתה לבית נעמי ?
ת. שש קבים של שעורים. רמז לה ברוח הקודש שעתיד לצאת ממנה בן שמתברך בשש ברכות: רוח חכמה, בינה, עצה, גבורה, דעת, ויראת ה'.







פרק ד'
60. להיכן הלך בועז, ומדוע ?
ת. לשער העיר בית-לחם, בשער היו יושבים בית-דין וזקני העדה. בועז המתין שם לטוב, לדבר איתו על רות.
61. "ויאמר סורה שבה פה פלוני אלמוני" – מדוע הפסוק לא אומר את השם "טוב" ?
ת. כיוון שלא רצה לשאת את רות, פלוני – מכוסה ונעלם. אלמוני – אלמון מבלי שם.
62. מדוע בועז אסף עשרה מזקני העיר כשבא לדבר עם טוב ?
ת. כדי לדרוש ולפרסם את הדרשה של "מואבי" ולא מואבית. להתיר את רות בגיור ולישא אותה.
63. מה אמר בועז לטוב ?
ת. שרות ונעמי רוצים למכור את חלקו של אלימלך כדי לפדות את כתובתם, ואתה צריך לפדות את הקרקע מידם כי אתה הגואל הקרוב ביותר.
64. האם טוב הסכים ?
ת. כן.
65. איזה תנאי הציב בועז לטוב כשיגאל את השדה ?
ת. בועז אומר לטוב שאם הוא יגאל ויקנה את חלקת אלימלך הוא יצטרך לישא את רות להקים שם למחלון. 
66. האם טוב הסכים לתנאי ?
ת. לא. טוב חשש מכמה דברים: 
1. חשש שאם יישא את רות הוא ימות כמו מחלון וכליון, אפילו שרות התגיירה וקיבלה על עצמה מצוות – לא היה ברור לו אם נפסק להלכה "מואבי" ולא מואבית.
2. חשש שיהיה פגם בבנים שיולדו לו מרות.
3. חשש להכניס אישה נוספת לביתו, אחר שיש לו אישה וילדים.
ולכן אמר לבועז – "אם אתה רוצה לגאול את השדה ולישא את רות במקומי – עשה זאת".
67. מה נהגו בזמנם לעשות כאשר אדם מכר לחברו חפץ או זכות ?
ת. לשלוף אחד מהם (הקונה או המוכר) את נעלו, לתת אותו לחברו בתור קניין לחפץ או לזכות.
68. מה אמר בועז לזקני ישראל שאסף בשער העיר ?
ת. בועז אמר לזקנים שהם עדים לזכות שקנה מטוב לגאול את נחלת אלימלך מנעמי ורות, וכן את הזכות לקדש את רות.
69. במה יזכו הבנים שיולדו לרות מבועז ?
ת. כאשר בועז יישא את רות ויולדו להם בנים, הם ייחשבו לבנים של מחלון, והם ירשו את נחלת מחלון. 
70. כיצד ייזכר שם מחלון כאשר בועז יישא את רות לאישה ?
ת. כשבועז ישב בשער יאמרו האנשים שהוא אבי בני מחלון, ונכדי אלימלך, וכך ייזכר שם המת.
71. במה ברכו זקני העיר את בועז ?
ת. בכמה דברים:
1. שרות תהיה כמו רחל ולאה שיצאו מהן השבטים, כך הבן שיולד לכם יהיה ראש לשושלת מלכי ישראל ויהודה.
2. שבועז יתברך בהצלחה ועושר, ושמו יגדל בכבוד רב בבית-לחם.
72. "ויהי ביתך כבית פרץ אשר ילדה תמר ליהודה מן הזרע אשר יתן ה' לך מן הנערה הזאת" הסבר.
ת. זקני העיר מברכים את ובעז ואומרים לו – כמו שתמר כלת יהודה רצתה להשאיר שם לער ואונן בעליה, ושלה אחיהם היה אמור לייבם אותה, אך יהודה לא הסכים, ולבסוף יהודה נשא אותה וילדה ממנו את פרץ שהוא אבי המשפחה. כך גם אתה תזכה שמרות יצמח ראש משפחה ענפה וחשובה.
73. איך קראו לבן של רות ?
ת. "עובד".
74. מה אמרו הנשים אל נעמי כש-רות ילדה בן ?
ת. עכשיו שנולד לך נכד הוא ימשיך את שם משפחתך, וישיב לך נחת אחרי כל הצער שהיה לך ממות בעליך ובנייך, והוא יפרנס אותך כשתזקיני. 
75. מי גידל את עובד ?
ת. רות ונעמי.
76. מהי השושלת מיעקב עד לדוד ?
ת. יעקב, יהודה, פרץ, חצרון, רם, עמינדב, נחשון, שלמון, בועז, עובד, ישי, דוד.
77. מדוע קוראים את מגילת רות בחג השבועות ?
ת.   ישנם חמישה טעמים:
1) חג השבועות נקרא גם חג הקציר, אף העלילה במגילת רות התרחשה בתקופת הקציר.
2) בחג השבועות עם ישראל קיבל את התורה, ונהפכנו מגרים ליהודיים, אף מגילת רות מספרת על רות שעזבה את כל מה שהיה לה כדי להצטרף לעם היהודי.
3) מגילת רות היא מגילה של חסד, רות גומלת חסד עם נעמי ועוזרת לה, מכיוון שתורת ישראל היא תורת חסד, ראוי שביום מתן תורה תיקרא מגילת רות.
4) תורת ישראל נקנית ללומדיה בייסורין, מן הראוי לקרוא ביום מתן תורה את מגילת רות שבה מסופר על רות שעברה דרך ארוכה של ייסורים, צער ומצוקה, כדי לקבל על עצמה את היהדות.
5) מגילת רות מסתיימת בשושלת משפחתית של רות שנולד ממנה דוד המלך, דוד המלך נולד ונפטר בחג שבועות, לכן נהגו לקרוא את המגילה בחג שבועות לזכרו של דוד המלך.
78. מי כתב את מגילת רות ?
ת. שמואל הנביא.

